Στέλλα Κονιτοπούλου

Βιογραφία

H Στέλλα Κονιτοπούλου γεννήθηκε και έζησε στη Νάξο μέχρι τα έξι της χρόνια. Κατάγεται από την περίφημη οικογένεια των "Κονιτοπουλέων". Η μητέρα της είναι η τραγουδίστρια του νησιώτικου τραγουδιού, Αγγελική Κονιτοπούλου. Δίπλα της η Στέλλα γνώρισε και αγάπησε το ελληνικό τραγούδι, γεγονός που την οδήγησε σε ηλικία οκτώ ετών στην εγγραφή της στο Εθνικό Ωδείο. Στα δεκαέξι της αποφοίτησε αφού σπούδασε ορθοφωνία, σολφέζ και τραγούδι.
Η Στέλλα Κονιτοπούλου έχει συνεργαστεί με πολλούς καλλιτέχνες ενώ έχει διαγράψει και τη δική της επαγγελματική πορεία στο χώρο του νησιώτικου τραγουδιού.
Από τα δεκατρία της χρόνια ήδη, η Στέλλα Κονιτοπούλου εμφανιζόταν ζωντανά σε μουσικό στέκι της εποχής μαζί με τα υπόλοιπα μέλη της οικογένειας της.
Στα δεκαπέντε της χρόνια συμμετέχει για πρώτη φορά σε δίσκο δίπλα στο Γιάννη Πάριο, στο δίσκο "Νησιώτικα Νο1" 
Έχει λάβει διάφορες βραβεύσεις. Έχει δώσει εκατοντάδες συναυλίες στην Ελλάδα, ενώ έχει τραγουδήσει και στην Ολλανδία, το Βέλγιο, τη Γερμανία, την Κύπρο και την Αμερική.

Δισκογραφία

Το 1982 κυκλοφορεί ο πρώτος προσωπικός δίσκος της Στέλλας Κονιτοπούλου με τίτλο "Θάλασσα και παράδοση με το Κονιτοπουλέικο" σε τραγούδια του θείου της Γιώργου Κονιτοπούλου.
Το 1983 κυκλοφορεί ο δίσκος "Τα σμυρνέικα" που συμμετέχουν η Στέλλα Κονιτοπούλου και ο Βαγγέλης Κονιτόπουλος 
Το 1984 κυκλοφορεί ο δίσκος "Τα Γλεντζέδικα Της Προσφυγιάς" ένας δίσκος αφιερωμένος στο πρώτο προσφυγικό συνέδριο του 1984, με παραδοσιακά σμυρνέικα τραγούδια. Τραγουδούν: Βαγγέλης Κονιτόπουλος και Στέλλα Κονιτοπούλου.
Το 1985 κυκλοφορεί το "Έξι Συν Επτά". Ένας λαϊκός δίσκος σε μουσική Βαγγέλη Κονιτοπούλου και στίχους Ηλία Φιλίππου, Κατερίνας Κόρου, Νίκου Οικονομίδη κ.ά.
Το 1986 κυκλοφορεί ο δίσκος "Θαλασσοπαιχνιδίσματα" σε μουσική και στίχους Γιώργου Κονιτόπουλου.
Την ίδια χρονιά,  1986 κυκλοφορεί ο δίσκος "Τολμηρή Επικοινωνία", όπου συμμετέχει με δύο τραγούδια στο δίσκο του Γιάννη Μαρκόπουλου μαζί με τους Χ. Γαργανουράκη, Β. Λαβίνα, Π. Σιδηρόπουλο, Νέοι Επιβάτες, Ρ. Μανίσανου, Α.Διονυσίου.
Το 1987 κυκλοφορεί ο δίσκος "Θαλασσομηνύματα" με τραγούδια του Γιώργου Κονιτόπουλου. Συμμετέχει και η μητέρα της, Αγγελική Κονιτοπούλου. Ο δίσκος περιείχε τα τραγούδια "Τα αγαπάω το κοπέλι" και το "Ξερματώθηκες λαούτο". 
Το 1989 κυκλοφορεί ο δίσκος "Μνήμες Του Αιγαίου". Δωδεκανησιακά παραδοσιακά τραγούδια. Συμμετέχει η μητέρα της Αγγελική Κονιτοπούλου σε δύο τραγούδια και ο Θεολόγος Γρύλης, γνωστός τσαμπουνιέρης από την Πάτμο.
Το 1990 κυκλοφορεί ο δίσκος "Θάλασσά Μου" Σε μουσική και στίχους του Στ. Χατζόπουλου. Τα δύο τραγούδια από τα δώδεκα συνολικά του δίσκου υπογράφει ο αδελφός της Στέλλας, ο συνθέτης Βασίλης Κλουβάτος.
Το 1991 συμμετέχει ξανά σε δίσκο της μητέρας της, Αγγελικής Κονιτοπούλου με τίτλο "Τη θάλασσα την αγαπώ" με τα τραγούδια "Ήθελα να 'σαι ταίρι μου" και "Ειν΄ ο έρωτας λαχείο"
Το 1992 κυκλοφορεί ο δίσκος "Θα Πάρω Θάλασσα Και 'Αμμο" σε μουσική και στίχους του Στ. Χατζόπουλου και του Βασίλη Κλουβάτου.
Το 1993 κυκλοφορεί ο δίσκος "Μελτέμια Αγάπης". Συμμετέχει ο Γιάννης Πάριος. Βασικός συνθέτης ο Βασίλης Κλουβάτος.
Την ίδια χρονιά η Στέλλα Κονιτοπούλου συμμετέχει στο δίσκο "Μια Ελλάδα θάλασσα" μαζί με την Μαρίζα Κωχ και την 'Aννα Καραμπεσίνη.
Το 1994 κυκλοφορεί ο δίσκος "Ενα Με Τη Θάλασσα". Συμμετέχει ο Γιώργος Κατσαρής. Συνθέτης ο Βασίλης Κλουβάτος. Συμμετέχει ο Γιώργος Ανδρέου με ένα τραγούδι, μουσική και στίχους. Με δύο τραγούδια συμμετέχει επίσης στιχουργικά και ο Γιάννης Πάριος. Ο δίσκος ξεπέρασε τις 50.000 πωλήσεις κι έγινε χρυσός στην Ελλάδα και πλατινένιος στην Κύπρο. Περιείχε το τραγούδι "Τα σφάλματα σου πέλαγα"
Το 1995 κυκλοφορεί ο δίσκος "Χρώματα Ελληνικά". Ο δίσκος της υπογράφεται από τον Βασίλη Κλουβάτο, το Γιώργο Ανδρέου, το Γιάννη Πάριο, το Θανάση Πολυκανδριώτη κ.ά. Οι στίχοι σε τρία τραγούδια είναι του Μάνου Ελευθερίου.
Την ίδια χρονιά συμμετέχει στο δίσκο της μητέρας της, Αγγελική Κονιτοπούλου με τίτλο "Καράβι Χάρτινο" και στο δίσκο του Βασίλη Καζούλη με τίτλο "Βορεινό Λιμάνι", στο κομμάτι "Θαλασσινό".
Το διάστημα 1994-1995 συνεργάζεται με τον Γιάννη Πάριο και στις ζωντανές εμφανίσεις, τόσο στην Ελλάδα, όσο και στο εξωτερικό.
Το 1996 συνεργάζεται με τον Γρηγόρη Μπιθικώτση, τον Σταμάτη Κόκκοτα και τον Γιάννη Καλατζή στο νυχτερινό κέντρο «Διογένης Παλλάς», σε μία από τις τελευταίες εμφανίσεις του Γρ.Μπιθικώτση στην αθηναϊκή νύχτα.
Το 1997 κυκλοφορεί ο δίσκος "Διαβατήριο' με έξι τραγούδια του Φοίβου και την συμμετοχή του Πασχάλη Τερζή. Επίσης συμμετέχουν συνθετικά και στιχουργικά ο Γιάννης Πάριος, ο Βασίλης Κλουβάτος, ο Θύμιος Παπαδόπουλος, ο Γιάννης Νικολάου, ο Μάνος Ελευθερίου κ.ά.
Το 1998 κυκλοφορεί ο δίσκος "Νέοι Φίλοι". Τη μουσική υπογράφουν ο Βασίλης Κλουβάτος, ο Κυριάκος Παπαδόπουλος, ο Νίκος Χατζόπουλος και ο Ακης Δείξιμος. Στους στίχους συνεργάζονται οι Μάνος Ελευθερίου, Γιάννης Πάριος, Πάνος Φαλάρας, Λευτέρης Χαψιάδης, Ελένη Γιαννατσούλια και Ηλίας Φιλίππου.
Έχοντας δεχτεί μεγάλη αποδοχή από τον κόσμο και επιτυχία, η Στέλλα πραγματοποιεί αρκετές συναυλίες τόσο στην Ελλάδα, όσο και στην Ολλανδία, το Βέλγιο, τη Γερμανία, την Κύπρο και την Αμερική, αποσπώντας διθυραμβικές κριτικές όπου και αν εμφανίζεται, με την ελληνική ομογένεια να την υποδέχεται με μεγάλη χαρά και πολλή αγάπη.
Κατ' αυτό τον τρόπο ξεκινούν και οι πωλήσεις των album της Στέλλας και στο εξωτερικό. Επιπρόσθετα, συμμετέχει σε πολλές πολιτιστικές εκδηλώσεις που γίνονται σ' όλη την Ελλάδα και καταξιώνεται σαν την κορυφαία τραγουδίστρια του παραδοσιακού / νησιώτικου τραγουδιού, καθώς επίσης και σαν γνήσια εκπρόσωπος της οικογενειακής της παράδοσης.
Τον Απρίλιο του 2000 κυκλοφορεί το άλμπουμ "Ενα καράβι τραγούδια", ένα διπλό άλμπουμ που περιέχει όλες της, τις επιτυχίες και τέσσερα νέα τραγούδια, τα δύο από τα οποία είναι σε μουσική του Χρήστου Νικολόπουλου και σε στίχους Μάνου Ελευθερίου.
Στο album της ''Ταξίδι στην Ελλάδα'', που κυκλοφόρησε το 2001, συμμετέχουν μουσικοί της νεότερης γενιάς, με πείρα και γνώση της παράδοσης, όπως οι: Βαγγέλης Καρίπης (κρουστά), Γιάννης Παπαζαχαριάκης (κιθάρα), Μίμης Ντουτσούλης (μπάσο), Γιάννης Κουρκουμέλης (πλήκτρα), Μανώλης Καραντίνης (Μπουζούκι - Μπαγλαμάς) και ο μαέστρος, συνθέτης και παραγωγός Θύμιος Παπαδόπουλος (πνευστά).Για την υλοποίηση αυτού του album πραγματοποίησε μελέτη - για το κάθε τραγούδι ξεχωριστά- το μουσείο Λαογραφίας της Αθήνας, (που εντάσσεται στην Ακαδημία Αθηνών) και πιo συγκεκριμένα η μουσικός Ζωή Αναγνωστοπούλου.
Την ίδια χρονιά κυκλοφορεί μια  συλλογή με τίτλο "Τα καλύτερα" με τις  επιτυχίες της Στέλλας Κονιτοπούλου, όπως "Τα σφάλματα σου πέλαγα", "Ο καλός ο καπετάνιος" κ.α.
Τον Απρίλιο του 2002 της απονέμεται το βραβείο ΑΡΙΩΝ για τον καλύτερο δίσκο παραδοσιακής μουσικής (''Ταξίδι στην Ελλάδα'').                                                                       
Τον Μάιο του 2002 κυκλοφορεί ο δίσκος "Η αγάπη είναι δώρο" ,ο δίσκος της υπογράφεται από τον Βασίλη Κλουβάτο,τον Γιάννη Πάριο,την Ελένη Γιανατσουλια κ.ά Ο δίσκος αυτός ήταν σε υποψηφιότητα για το καλύτερο δίσκο παραδοσιακής μουσικής στα βραβεία ΆΡΙΩΝ στην δεύτερη απονομή (2003).
Μετά από σχεδόν ένα χρόνο,2003, κυκλοφορεί το "Ταξιδεύοντας", ένα διπλό album που περιέχει, εκτός από επανεκτελέσεις κομματιών άλλων καλλιτεχνών (βλ. "Χάντρα Θαλασσιά" σε μουσική Ε.Ρεμπούτσικα και στίχους Ε.Ζιώγα κ.α.), νέα τραγούδια σε μουσική Βασίλη Κλουβάτου και στίχους Γιάννη Πάριου,Τασούλας Θωμαϊδου κ.α.
Την άνοιξη του 2004, κυκλοφορεί το "Hλιος κι Αλμύρα-Live +4".Πρόκειται για διπλό cd,που περιλαμβάνει ζωντανές ηχογραφήσεις καθώς και τέσσερα νέα τραγούδια.Τους στίχους υπογράφουν ο Γιάννης Πάριος και ο Ηλίας Κατσούλης.
Το 2005 κυκλοφορεί ακόμα μία συλλογή με τίτλο "Τα καλύτερα νησιώτικα της Στέλλα Κονιτοπούλου" με επιτυχίες της ερμηνεύτριας. 
Το 2006 κυκλοφόρησαν δύο συλλεκτικά άλμπουμ "Τα ωραιότερα νησιώτικα" με τις  επιτυχίες  όσο αφορά τα νησιώτικα τραγούδια όπως, το "ντάρι ντάρι", "ποιός μωρό μου ποιός" κ.α. Και το "Νησιώτικο Γλέντι LIVE+Studio" με επιτυχίες του Βαγγέλη Κονιτόπουλου και της Στέλλας Κονιτοπούλου.
Την επόμενη χρονιά, 2007, κυκλοφόρησε ακόμα ενα συλλεκτικό άλμπουμ "Χρυσές επιτυχίες" όπου περιείχε τις  επιτυχίες της ερμηνεύτριας, όπως "Τα σφάλματα σου πέλαγα", "Είσαι το δικό μου λάθος", "Μάτια μου μεγάλα" κ.α.
Το 2008 υπογράφει με τη δισκογραφική εταιρεία Lyra και εγκαινιάζει κατ'αυτόν τον τρόπο μία νέα συνεργασία,που σκοπό έχει τη σύνθεση αμιγούς παραδοσιακής ανθολογίας.
Η αρχή γίνεται στα τέλη του 2008,με την κυκλοφορία του "Και εις έτη πολλά",το οποίο περιλαμβάνει κάλαντα Χριστουγέννων,Πρωτοχρονιάς και Φώτων. Σ'αυτό το μουσικό ταξίδι στην παιδικότητα,συνοδοιπόροι είναι η σπουδαία Δόμνα Σαμίου,ο Παντελής Θαλασσινός,η παιδική χορωδία των Εκπαιδευτηρίων Τσιαμούλη και ο Πάρις Περισυνάκης. Το άλμπουμ προλογίζει ο διακεκριμμένος δημοσιογράφος και μουσικολόγος Γιώργος Παπαδάκης με σημείωμά του, βασισμένο σε εκτενή προσωπική του έρευνα πάνω στην παραδοσιακή μουσική,όπου εν προκειμένω απαντά σε ερωτήματα σχετικά με την προέλευση και τον τρόπο με τον οποίο τα κάλαντα έφτασαν στη μορφή που σώζονται σήμερα (σε αντιστοιχία με το χρόνο και τον τόπο που καταγράφονται).
Το 2009 κυκλοφορεί ''Παραδοσιακά Τραγούδια του Γάμου από όλη την Ελλάδα''. Και αυτό το cd είναι λαογραφικού ενδιαφέροντος με απολύτως παραδοσιακό ηχητικό στίγμα.Υλοποιήθηκε μετά από εκτενή έρευνα του μουσικού συμβούλου Βασίλη Ι.Οικονόμου. Αξίζει να σημειωθεί ότι και σε αυτή τη δουλειά συμμετέχουν πολλοί σπουδαίοι ερμηνευτές όπως οι: Καρυοφύλλης Δοϊτσίδης (Θράκη), Σάββας Σιάτρας (Ηπειρώτικα), Στέλιος Μπικάκης (Κρητικά), Γιάννης Κωνσταντίνου (Ρούμελη), Μάριος Χαραλάμπους (Κύπρος), Μανώλης Κόττορος (Σάμος) και η χορωδία των εκπαιδευτηρίων Ι. Τσιαμούλη.
Την ίδια χρονιά, συμμετέχει στον δίσκο των Magic de Spell με τίτλο "Ok Πατέρα" στο κομμάτι "Το Δύο (δεν μπορεί να γίνει ένα)".
To 2011 επανέρχεται με καινούργια τραγούδια τη μουσική των οποίων υπογράφει, ο επί χρόνια συνεργάτης της και αδελφός της, Βασίλης Κλουβάτος, σε στίχους Στέλιου Μπικάκη, Σωτηρίας Μπαβέλου, Άννας Κουτουμάνου κ.α. Στα "Διάφανα Νερά" (όπως τιτλοφορείται ο δίσκος) συμμετέχει και ο Γιάννης Γιοκαρίνης, μ'ένα τραγούδι έκπληξη που έγραψε ειδικά για τη Στέλλα, σε στίχους Μ. Αβατάγγελου. Στο cd, την ενορχήστρωση του οποίου επιμελήθηκε ο Θύμιος Παπαδόπουλος, συμπεριλαμβάνονται και δύο παραδοσιακά τραγούδια Σερίφου και Χίου.
Το 2017 έπειτα από 6 χρόνια αποχής από την δισκογραφία,  υπογράφει με τη δισκογραφική εταιρεία Spider Music, και επιστρέφει ξανά με το άλμπουμ "Μπλέ Ουρανός" με συντελεστές, τον αδελφό της, Βασίλη Κλουβάτο, την Άννα Κουτουμάνου κ.α.
Φέτος, 2019, υπογράφει με την δισκογραφική εταιρεία Real Music και μέχρι τώρα, κυκλοφόρησαν δύο κομμάτια, από τη νέα δισκογραφική της δουλειά, με γενικό τίτλο "Αιγαίο". Το πρώτο κομμάτι κυκλοφόρησε τον Αύγουστο με τίτλο "Θέλω να σε δω" σε στίχους και μουσική του Στέλιου Τζανετή. Το δεύτερο, "Θέλω να πάμε Μύκονο" σε μουσική, του αδελφού της, Βασίλη Κλουβάτου, και σε στίχους του Βαγγέλη Ηλιόπουλου κυκλοφόρησε το Σεπτέμβριο, ενώ αναμένεται και το Video Clip του κομματιού.
Παρεμπιπτόντως, συνεχίζει ακατάπαυστα τις συναυλίες σε Ελλάδα και εξωτερικό.